

 LĒMUMS

Ādažos, Ādažu novadā

2024. gada 27. decembrī **Nr.** **508**

**Par nekustamā īpašuma nodokļa atvieglojumu piešķiršanu**

Ādažu novada pašvaldības dome izskatīja (*vārds, uzvārds*) (*adrese* (turpmāk – iesniedzējs)) 2024. gada 12 decembra iesniegumu (reģ. Nr. ĀNP/1-11-1/24/6849) ar lūgumu piešķirt nekustamā īpašuma nodokļa (turpmāk – NĪN) atvieglojumus iesniedzējam, saskaņā ar pašvaldības domes 2021. gada 24. novembra saistošo noteikumu Nr. 37/2021 “Par nekustamā īpašuma nodokļa atvieglojumu piešķiršanu Ādažu novadā" (turpmāk – Noteikumi) 32.5. apakšpunktu, jo iesniedzējs par saviem līdzekļiem ir izbūvējis maģistrālās kanalizācijas sistēmu (kolektora – d160) sarkano līniju koridorā Rīgas gatve 94, Ādažos, Ādažu novadā.

Izvērtējot pašvaldības rīcībā esošo informāciju un ar lietu saistītos apstākļus, konstatēts:

1. Ādažu novada pašvaldības dome 28.09.2022. pieņēma lēmumu Nr. 476 “Par nekustamā īpašuma nodokļa atvieglojumiem” (turpmāk – Lēmums), nosakot, ka izbūvētā maģistrālā kanalizācijas sistēma (kolektors – d160 (turpmāk – Objekts)) sarkano līniju koridorā Rīgas gatvē 94, Ādažos, pēc to nodošanas ekspluatācijā būs izmantojams sabiedrības vajadzībām un iesniedzējam būs tiesības saņemt NIN atvieglojumus, ja tas noslēgs vienošanos ar pašvaldību, izpildīs savas saistības, un iestāsies visi pašvaldības saistošajos noteikumos noteiktie priekšnoteikumi NĪN atvieglojumu saņemšanai.
2. Pašvaldība un iesniedzējs 30.09.2022. noslēdza vienošanos Nr. JUR 2022-10/1065 par Objekta izbūvi, nosakot, ka izbūves faktiskās izmaksas, par ko var piemērot NĪN atlaidi, nedrīkst pārsniegt 5808 *euro*.
3. Saskaņā ar Centrālās pārvaldes Grāmatvedības nodaļas sniegto informāciju iesniedzējam nav NĪN parādu pret pašvaldību.
4. 13.12.2024. tika saņemts Ādažu novada Būvvaldes inženierkomunikāciju tīklu galvenā speciālista J.Tiļčika apliecinājums, ka būvdarbi pabeigti un ir veikti atbilstoši akceptētajai ieceres dokumentācijai.
5. Iesniedzējs ir veicis būvdarbu apmaksu atbilstoši SIA “NM Construction” noslēgtajam būvniecības līgumam par summu 5808 *euro*, ko apliecina maksājuma dokumenti.
6. Ādažu novada būvvaldes rīcībā nav ziņu par nelikumīgu būvniecību iesniedzējam piederošajos īpašumos un nekustamie īpašumi nav atzīti par vidi degradējošiem objektiem.
7. Likuma „Par nekustamā īpašuma nodokli” (turpmāk – Likums) 5. panta trešā daļa nosaka, ka pašvaldība var izdot saistošos noteikumus, paredzot atvieglojumus atsevišķām NĪN maksātāju kategorijām. NĪN atvieglojumu piešķiršanas kārtība ir noteikta Noteikumos, kuru 9. un 10. punkts nosaka, ka NĪN atvieglojumus nepiešķir, ja nekustamais īpašums atzīts par vidi degradējošu objektu, ja uz zemesgabala atrodas ēkas vai būves, kas nav nodotas ekspluatācijā un būvdarbi tiek veikti bez būvvaldē reģistrētas būvatļaujas vai arī būvdarbu pārtraukšana nav reģistrēta un būve nav iekonservēta, kā arī, ja NĪN maksātājam ir parāds pret pašvaldību.

Noteikumu 32.5. apakšpunkts nosaka, ka nodokļu maksātājiem, kas par saviem līdzekļiem izbūvējuši maģistrālās koplietošanas inženierbūves vai to daļu publiskai lietošanai (t.sk. ceļus), ko neizmanto komerciālos nolūkos, piešķir NĪN atvieglojumu 90 % apmērā no NĪN par visiem nodokļa maksātājam piederošajiem īpašumiem Ādažu novadā. Pirms objekta izbūves persona un pašvaldība noslēdz attiecīgu vienošanos. Atvieglojumu piešķir pēc objekta nodošanas ekspluatācijā. Atvieglojuma apmērs nedrīkst pārsniegt 90 % no summas, ko persona ieguldījusi objekta būvniecībā. Ja atvieglojums attiecīgajā kalendāra gadā ir mazāks, nekā ieguldījums objektā, tad atvieglojumu piemēro līdz 10. kalendāra gadam.

1. Ņemot vērā, ka iesniedzējs ir izpildījis ar vienošanos uzņemtās saistības, ir iestājušies Noteikumu 32.5. apakšpunktā noteiktie apstākļi un nav iestājušies Noteikumu 9. un 10. punktā noteiktie apstākļi, kas ir par pamatu NĪN atvieglojumu nepiešķiršanai, iesniedzējam ir piešķirams NĪN atvieglojums 90 % apmērā par viņam piederošiem nekustamajiem īpašumiem.

Pamatojoties uz likuma „Par nekustamā īpašuma nodokli” 5. panta trešo daļu, Noteikumu 9. un 10. punktu, un 32.5. apakšpunktu, kā arī Finanšu komitejas 18.12.2024. atzinumu, Ādažu novada pašvaldības dome

**NOLEMJ:**

1. Piešķirt (*vārds, uzvārds*) nekustamā īpašuma nodokļa atvieglojumu 90 %, jeb 5227,20 *euro* apmērā, par viņam piederošajiem nekustamajiem īpašumiem, sākot ar 2025. gadu par veikto ieguldījumu sabiedriskās infrastruktūras – maģistrālās kanalizācijas sistēmu (kolektora – d160) sarkano līniju koridorā izbūvē, Rīgas gatve 94, Ādažos, Ādažu novadā.
2. Pašvaldības Centrālās pārvaldes Grāmatvedības nodaļai nodrošināt lēmuma izpildi.
3. Lēmumu var pārsūdzēt Administratīvā rajona tiesā (Baldones iela 1A, Rīga) viena mēneša laikā no tā spēkā stāšanās dienas.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU